รัฐบาลไทย-ข่าวทำเนียบรัฐบาล-ผลการประชุม ก.ค.ศ. 10/2560
วันศุกร์ที่ 16 มิถุนายน 2560
ผลการประชุม ก.ค.ศ. 10/2560
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการข้าราชการครูและบุคลากรทางการศึกษา (ก.ค.ศ.) ครั้งที่ 10/2560
นายพินิจศักดิ์ สุวรรณรังค์ เลขาธิการ ก.ค.ศ.แถลงผลการประชุม โดยสรุปดังนี้
• เห็นชอบ (ร่าง) มาตรฐานตําแหน่งและมาตรฐานวิทยฐานะของข้าราชการครูและบุคลากรทางการศึกษา สายงานการสอน และเงื่อนไขเกี่ยวกับประสบการณ์ในตําแหน่งอื่นที่ ก.ค.ศ. เทียบเท่า
ที่ประชุมเห็นชอบให้มีการปรับปรุงมาตรฐานตําแหน่งและมาตรฐานวิทยฐานะของข้าราชการครูและบุคลากรทางการศึกษา สายงานการสอน ดังนี้
กําหนดระยะเวลาการดํารงตําแหน่งเพื่อขอมีหรือเลื่อนวิทยฐานะ ให้มีระยะเวลาการดํารงตําแหน่งเป็นเวลา 5 ปี จึงจะขอมีหรือเลื่อนวิทยฐานะสูงขึ้นในแต่ละระดับซึ่งเป็นระยะที่เหมาะสมแก่การสั่งสมประสบการณ์ ที่สามารถสะท้อนให้เห็นถึงความชํานาญและเชี่ยวชาญในการปฏิบัติการสอน เพื่อให้สามารถพัฒนางานให้มีคุณภาพที่สูงขึ้นได้ ทั้งนี้ ต้องมีภาระงาน และมีวินัย คุณธรรม จริยธรรม และจรรยาบรรณวิชาชีพ ตามที่ ก.ค.ศ. กําหนดด้วย
สําหรับประสบการณ์ตําแหน่งอื่นที่ ก.ค.ศ. เทียบเท่าเพื่อใช้เป็นคุณสมบัติเฉพาะสําหรับวิทยฐานะของข้าราชการครูและบุคลากรทางการศึกษา สายงานการสอน ตามที่กําหนดไว้เดิม มิให้นํามาใช้กับมาตรฐานตําแหน่งและมาตรฐานวิทยฐานะที่กําหนดใหม่นี้
ที่ประชุมมีข้อสังเกตว่า ควรมีการปรับปรุงมาตรฐานตําแหน่งและมาตรฐานวิทยฐานะในทุกสายงานไปพร้อมกันด้วย และควรศึกษาเส้นทางความก้าวหน้า (Career Path) ในแต่ละสายงานให้มีความสอดคล้องรองรับกันด้วย
•เห็นชอบ (ร่าง) หลักเกณฑ์และวิธีการให้ข้าราชการครูและบุคลากรทางการศึกษามีวิทยฐานะและเลื่อนวิทยฐานะใหม่ สายงานการสอนรวมทั้งร่างกฎหมายที่เกี่ยวข้อง ดังนี้
1. (ร่าง)หลักเกณฑ์และวิธีการให้ข้าราชการครูและบุคลากรทางการศึกษามีวิทยฐานะและเลื่อนวิทยฐานะใหม่ สายงานการสอนโดยกําหนดให้ผู้ที่จะขอมีหรือเลื่อนวิทยฐานะจะต้องมีคุณสมบัติ ดังนี้
- มีระยะเวลาการดํารงตําแหน่ง/วิทยฐานะ ในแต่ละระดับ 5 ปี
- มีชั่วโมงการปฏิบัติงานตามที่ ก.ค.ศ. กําหนด (ชํานาญการ/ชํานาญการพิเศษ800ชั่วโมง/ปี และเชี่ยวชาญ/เชี่ยวชาญพิเศษ900ชั่วโมง/ปี)
- ไม่เคยถูกลงโทษทางวินัย/จรรยาบรรณวิชาชีพ ย้อนหลัง 3 ปีการศึกษา นับถึงวันที่ยื่นคําขอและในระหว่างการดําเนินการจนถึงวันที่คณะกรรมการศึกษาธิการจังหวัด (กศจ.) หรือ ก.ค.ศ. มีมติอนุมัติ
- ผ่านการพัฒนาตามที่ ก.ค.ศ. กําหนด
- มีผลงานที่เกิดจากการปฏิบัติหน้าที่ นับแต่วันที่ยื่นคําขอย้อนหลังไป 3 ปีการศึกษาติดต่อกัน
2. (ร่าง)ตัวชี้วัดการประเมินผลการปฏิบัติงานที่เกิดจากการปฏิบัติหน้าที่ด้านการจัดการเรียนการสอนมี 3 ด้าน ได้แก่
ด้านที่ 1 ด้านการจัดการเรียนการสอน
ด้านที่ 2 ด้านการบริหารจัดการชั้นเรียน
ด้านที่ 3 ด้านการพัฒนาตนเองและวิชาชีพ
3. (ร่าง)บทเฉพาะกาลหลักเกณฑ์และวิธีการให้ข้าราชการครูและบุคลากรทางการศึกษามีวิทยฐานะและเลื่อนวิทยฐานะกล่าวโดยสรุป คือ
- ผู้ที่ยื่นคําขอตามหลักเกณฑ์ ว17/2552 ไว้ก่อนการประกาศใช้หลักเกณฑ์ใหม่ ต่อมาทราบผลการประเมินภายหลังเกณฑ์ใหม่ประกาศใช้ สามารถยื่นขอรับการประเมินตามหลักเกณฑ์ ว17/2552 ได้อีก 1 ครั้ง ภายใน 1 ปี นับแต่วันที่มีคุณสมบัติครบถ้วนตามที่หลักเกณฑ์กําหนด
- ผู้ที่ดํารงตําแหน่งครู อยู่ก่อนวันที่ประกาศใช้หลักเกณฑ์ใหม่ แต่ยังมีคุณสมบัติไม่ครบตามหลักเกณฑ์ ว 17/2552 สามารถยื่นขอรับการประเมินตามหลักเกณฑ์ ว 17/2552 ได้ ภายใน 1 ปี นับแต่วันที่มีคุณสมบัติครบ
- ผู้ที่มีคุณสมบัติในแต่ละวิทยฐานะครบตามหลักเกณฑ์ ว17/2552 ตั้งแต่วันที่หลักเกณฑ์ใหม่ประกาศใช้ สามารถยื่นคําขอตามหลักเกณฑ์ ว17/2552 ได้ ภายใน 1 ปี นับจากวันที่หลักเกณฑ์ใหม่ประกาศใช้
- ผู้ที่มีคุณสมบัติครบทั้งหลักเกณฑ์เก่าและหลักเกณฑ์ใหม่ สามารถเลือกยื่นขอรับการประเมินได้ ตามหลักเกณฑ์ใดหลักเกณฑ์หนึ่ง
- ในช่วงเปลี่ยนผ่าน หากข้าราชการครูมีความประสงค์จะยื่นขอรับการประเมินตามหลักเกณฑ์ใหม่ แต่มีคุณสมบัติไม่เป็นไปตามหลักเกณฑ์ใหม่ ก.ค.ศ. จะมีหลักการเทียบคุณสมบัติให้
4.(ร่าง) หลักเกณฑ์และวิธีการพัฒนาข้าราชการครูและบุคลากรทางการศึกษา สายงานการสอนเพื่อให้มีความสอดคล้องรองรับกับ (ร่าง) หลักเกณฑ์และวิธีการให้ข้าราชการครูและบุคลากรทางการศึกษามีวิทยฐานะและเลื่อนวิทยฐานะใหม่ สายงานการสอน และ (ร่าง) บทเฉพาะกาลหลักเกณฑ์และวิธีการให้ข้าราชการครูและบุคลากรทางการศึกษามีวิทยฐานะและเลื่อนวิทยฐานะ ข้างต้นด้วย
ทั้งนี้ กระทรวงศึกษาธิการจะประกาศใช้หลักเกณฑ์และวิธีการให้ข้าราชการครูและบุคลากรทางการศึกษามีวิทยฐานะและเลื่อนวิทยฐานะใหม่ ในวันที่ 5 กรกฎาคม 2560 ซึ่งรัฐมนตรีว่าการกระทรวงศึกษาธิการ รวมทั้ง ก.ค.ศ. และคณะกรรมการอิสระเพื่อการปฏิรูปการศึกษา จะร่วมแถลงการประกาศใช้หลักเกณฑ์ใหม่ในวันดังกล่าวด้วย
•เห็นชอบ (ร่าง) กฎ ก.ค.ศ. ว่าด้วยการเลื่อนเงินเดือนของข้าราชการครูและบุคลากรทางการศึกษา พ.ศ. .... (ร่าง) ฐานในการคํานวณและช่วงเงินเดือนสําหรับการเลื่อนเงินเดือนในแต่ละอันดับ ของข้าราชการครุและบุคลากรทางการศึกษาที่มีใบอนุญาตประกอบวิชาชีพ และ (ร่าง) หลักเกณฑ์และวิธีการประเมินผลการปฏิบัติงานของข้าราชการครูและบุคลากรทางการศึกษา
ซึ่งเป็นการเลื่อนเงินเดือนแบบเปอร์เซ็นต์เช่นเดียวกับข้าราชการพลเรือนสามัญ และอนุมัติให้การพิจารณาเลื่อนเงินเดือนของข้าราชการครูและบุคลากรทางการศึกษา ในรอบการประเมินผลการปฏิบัติงาน ปีงบประมาณ พ.ศ. 2560 ครั้งที่ 2 ครึ่งปีหลัง ในวันที่ 1 ตุลาคม 2560(ตั้งแต่วันที่ 1 เมษายน – 30 กันยายน 2560)ตามหลักเกณฑ์และวิธีการเดิมไปพลางก่อน
•เห็นชอบ (ร่าง) หลักเกณฑ์และวิธีการคัดเลือกข้าราชการครูและบุคลากรทางการศึกษาเพื่อบรรจุและแต่งตั้งให้ดํารงตําแหน่งศึกษานิเทศก์ สังกัดกระทรวงศึกษาธิการสรุปหลักการที่สําคัญได้ดังนี้
- ผู้มีสิทธิ์เข้ารับการคัดเลือก ต้องมีคุณสมบัติเป็นไปตามมาตรฐานตําแหน่งศึกษานิเทศก์ ตามที่ ก.ค.ศ. กําหนด
- การคัดเลือกใช้วิธีการประเมิน 3 ส่วนได้แก่ ความรู้ความสามารถในตําแหน่ง ความเหมาะสมกับการปฏิบัติหน้าที่ และความเหมาะสมกับตําแหน่ง
- ให้ส่วนราชการกําหนดวันและเวลาในการคัดเลือก องค์ประกอบ ตัวชี้วัดในการประเมินความรู้ความสามารถในตําแหน่ง และความเหมาะสมกับตําแหน่ง รวมทั้งกําหนดรูปแบบและวิธีการประเมินความเหมาะสมกับการปฏิบัติหน้าที่
-ให้คณะกรรมการศึกษาธิการจังหวัด (กศจ.) เป็นผู้ดําเนินการคัดเลือกโดยมีวิธีการคัดเลือก ดังนี้
>การประเมินความรู้ความสามารถในตําแหน่งพิจารณาจากประวัติ ประสบการณ์ และผลงานที่ผู้สมัครเข้ารับการคัดเลือกได้รายงาน
>การประเมินความเหมาะสมกับการปฏิบัติหน้าที่ให้ประเมินตามรูปแบบและวิธีการที่ส่วนราชการกําหนด
>การประเมินความเหมาะสมกับตําแหน่งพิจารณาจากวิสัยทัศน์และแนวทางการนิเทศการศึกษา ที่ผู้สมัครเข้ารับการคัดเลือกได้รายงาน และการสัมภาษณ์ตามตัวชี้วัดและองค์ประกอบการประเมินที่ส่วนราชการกําหนด
- มีการขึ้นบัญชีผู้ผ่านการคัดเลือกไม่เกิน 2 ปี นับแต่วันประกาศขึ้นบัญชีผู้ได้รับการคัดเลือก
ทั้งนี้ ให้ใช้หลักเกณฑ์ดังกล่าว สําหรับการคัดเลือกผู้ที่ได้รับการเกลี่ยอัตรากําลัง เพื่อเข้ามาปฏิบัติหน้าที่ในสํานักงานศึกษาธิการจังหวัด (ศธจ.)ครั้งแรกเท่านั้น
•เห็นชอบการกําหนดกรอบอัตรากําลังผู้ปฏิบัติงานในสํานักงานศึกษาธิการจังหวัด (ศธจ.) 76 จังหวัดและกรุงเทพมหานคร จํานวน 5,031 ตําแหน่งโดยกําหนดขนาดของจังหวัดเป็น 4 ขนาด ดังนี้
- ขนาดใหญ่พิเศษ จํานวน 11 จังหวัด อัตรากําลัง 68 ตําแหน่ง
- ขนาดใหญ่ จํานวน 8 จังหวัด อัตรากําลัง 65 ตําแหน่ง
- ขนาดกลาง จํานวน 27 จังหวัด อัตรากําลัง 60 ตําแหน่ง
- ขนาดเล็ก จํานวน 31 จังหวัด อัตรากําลัง 56 ตําแหน่ง
นอกจากนี้ ได้ให้ความเห็นชอบให้ข้าราชการครูและบุคลากรทางการศึกษา ตําแหน่งครู ซึ่งปฏิบัติหน้าที่ศึกษานิเทศก์ ในสํานักงานศึกษาธิการจังหวัด ที่มีคุณสมบัติเป็นไปตามมาตรฐานตําแหน่งศึกษานิเทศก์ได้รับเงินวิทยฐานะตามวิทยฐานะเดิม
•เห็นชอบให้ตั้ง อ.ก.ค.ศ. วิสามัญเฉพาะกิจเกี่ยวกับการประเมินความรู้ ความสามารถของบุคคลเพื่อให้ได้รับ พ.ต.ก. สังกัดสํานักงานคณะกรรมการการศึกษาขั้นพื้นฐาน
โดยมีนายกิตติรัตน์ มังคละคีรีผู้ทรงคุณวุฒิใน ก.ค.ศ. เป็นประธาน